Viel seyn des vberredt/ man müss' in diesem mäyen
Der nu' so schöne gläntzt/ nicht dencken an dz fräwen/
Vnd seind in diesem wahn/ weil Mars in dieser zeit
Fast alle konst vnd lust mit grimme thu beyseit.
Weil er den Pluto schlägt; Mercurius verjaget;
Neptunus vbereilt/ die Musen ängstig plaget;
Vexiert fraw Isis auch/ vnd lehrt sie mässig seyn/
Lyeus darff nu nicht eins schmäcken Reinschen wein.
Daß auch Cupido nun jhm billich weichen müsse/
So lange/ bis jhm Mars hinwider stelle liesse/
Denn wär es zeit genug. Nach dem man sonsten spricht/
Gut ding erfordert zeit. Ach nein/ bey leibe nicht!
Das wäre fast zu viel. Vnd wolte man vertreiben
Den lieben liebe-Gott? vnd solte so verbleiben
Sein süsses liebe-werck/ so würde lädig stehn
Die welt/ in kurtzer zeit/ wie vormals ist geschehn/
Als Triton seine fluth mit rauschen vnd mit brausen
Aus jhren schrancken liess/ also/ das auch mit grausen
Olympus war bedeckt/ vnd gantz beschlossen war/
Was wol von Iris vor noch nie begossen war.
Da alles fleisch verdarb/ da alles muste sterben/
Was nicht im wasser lebt. Also daß dis verderben/
Fast alle menschen fraß. Vnd/ wie vns Naso schrieb/
Daß nur Deucalion vnd Pyrrha vberblieb.
Was war da nu zu thun/ der schade war geschehen/
Der strenge Jupiter der hätte gern gesehen/
Das seine läre welt voll leute möchte seyn.
Denn/ dacht er/ warumb geb' ich anders sonnenschein/
Vnd wozu sol das korn vnd ander schöne früchte/
Wann keine menschen seyn? Es kömmet ganz zu nichte/
Was doch nicht ist vmb nichts. die schönen blümelein/
Die kräuter vieler arth/ das obst/ der süsse wein.
Wer würde denn hernach/ den Gottesdienst verwalten?
Wer würde denn die erd in jhren baw' erhalten/
Vnd neeren sich davon? vnd ehren mich dafür?
So dacht' er; vnd fieng an: Deucalion hör' hier/
Du vnd dein liebes weib/ greift beide zu den beinen/
Der frommen Vestæ hin/ ich meine zu den steinen/
Vnd werfft sie hinter euch/ so werdt jhr balde sehn
Ein hartes menschen-heer aus steinen/ auferstehn/
Weil nu Gott dieser zeit/ schier gäntzlich ist entschlossen/
Das wilde vnd harte volck aus steinen eh' entsprossen/
Durch krieg zu reiben auf/ als ist recht wolgethan/
Was jhr/ herr bräutigam/ an itzo fanget an.
In dem jhr nu gedenckt in ehren/ durch vermehren/
(Weil Mars so grimmig ist) den schaden zu erwehren/
Der endlich folgen könt'/ als/ wie gesagt/ geschehn.
Da diese weite welt must' vnbewohnet stehn.
Gott lass' euch lange zeit in frewden dis erleben/
Was ich mir selber wünsch' vnd allen wird gegeben/
Die fromm vnd ehrbar seyn. wie denn auch solch' ein gut/
Da Gott in keuscher liebe 's liebe beste thut.